Sa fejn naf jien, gvern jitla' bis-saħħa tal-poplu, iżda fl-2008 tela' fuq is-saħħa tal-personalita' ta' Gonzi u nistiednu lilkom il-qarrejja taraw f'liema stat ninsabu. Fl-aħħar elezzjoni, Gonzi kellu kollox favurieħ u għalhekk tela'. Kap ta' l-Opposizzjoni marid serjament, organizazzjoni tajba fl-użu tas-siti elettroniċi, kważi għoxrin sena ta' pjaċiri, favuri u allejati opportunisti, il-midja, il-Korpi Kostitwiti, il-Knisja ... insomma l-forzi kollha li ma jridu bl-ebda mod li ċ-ċittadin komuni jkollu ftit tas-saħħa fit-tmexxija tal-pajjiż. Lis-slogan ta' Gonzipn kien wieħed tajjeb ħafna għaliex Lawrence Gonzi hu politiku makak, iżda kif induna hu stess, Gonzipn mill-ewwel beda jsir mażżra m'għonqu għax hemm limitu kemm tista' twaħħal deċiżjonijiet żbaljati fl-Awtoritajiet jew Aġenziji suppost "independenti" meta huma lkoll każini Nazzjonalisti mmexxija b'lgħaqa tat-tip " yes-men " jaqilgħu l-belli liri u skoss perkaċi. Din bħall-għoli tad-dawl u l-ilma, l-ewwel reazzjoni tal-gvern kien biex in-nies imorru jgergru għand l-Awtorita' Maltija tar-Riżorsi għax hi approvathom, iżda llum nafu li dawn l-Awtoritajiet jagħmlu dak li jgħidilhom il-gvern. Ejja nieħdu l-MEPA li Gonzi tela' bl-għajta li se jirranġaha u vera rranġaha għall-frisk għax ġiet agħar milli kienet wara l-korruzzjoni kollha li fnietha taħt it-tmexxija tal-perit taċ-Ċaqnu, Catherine Galea u l-Bord tal-MEPA li spiċċa faqa' l- Outside Development Zone bil-bini biex jiġu aġevolati skoss Nazzjonalisti tal-qalba nkluż Gonzi stess li kellu l-propjeta' f'din iż-żona. Gonzipn ġej ukoll mill-kult tal-persuna li bena madwaru Gonzi l-aktar meta fetaħ l-isptar li faqqar lil Malta bis-spiża ta' 700 miljun ewro f'egħluq sninu! Kif Franco Debono ġibidlu l-attenzjoni li għandu jġiegħel numru ta' ministri li xebgħu jgħaffġu jirriżenjaw, Gonzi qallu li jieħu r-risponsabilita' tagħhom fuq spalltu. Iżda din ir-risponsabilita' dejjem hemm kienet għaliex hu ppreżenta ruħu bħala l-fus tal-partit u hu għażel il-ministri ta' din il-leġislatura. Ma kien qed jagħmel pjaċir lil ħadd jgħidilna li se jieħu r-risponsabilita' tal-fallimenti fuqu, ħalliha li dan il-Prim Ministru perfett għax qatt ma jammetti għamel żball. Għalhekk lis-slogan fjakk li pprova jvara waqt l-elezzjoni finta għall-kap tal-Partit ta' Poplupn huwa slogan vojt għaliex il-PN taħt Gonzi qatt ma kien partit tal-poplu, iżda ta' dawk il-ftit magħżulin għaċ-ċirku ta' ġewwa li fil-fatt ġibdu kritika mingħand kulħadd, inkluż ħafna MPs, Nazzjonalisti u personaġġi li kienu attivi fil-PN. Il-problema l-kbira hija li din tal-Poplupn ġiet tard wisq. Gonzi missu rema' lis-slogan ta' Gonzipn fil-bidu tal-leġislatura jew meta Joseph Muscat beda konsistentament jgħaddieħ fil-popolarita' ħalli ma tibqgħax tniżżlu 'l isfel bħal ankra.
Gonzipn vs Poplupn